**Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága**

**Ügyiratszám: K/801-22/2024.**

**J E G Y Z Ő K Ö N Y V**

Készült **2024. szeptember 12-én 9:30 órai kezdettel** a Kulturális, Oktatási, Szociális, Egészségügyi és Sport Bizottság **nyílt** üléséről.

**Jelen vannak:**

* Fekete-Pataki Editbizottsági elnök, Csiki István, Velkyné Ball Andrea, Keszei Balázs, Dr. Koczor Gábor Lajos és Molnár Zoltán,
* Dr. Nagy Edina aljegyző,
* Dr. Dömötör Ramóna mb. igazgatási osztályvezető,
* Eső Attila Kft. igazgató,
* Kövesdi Gáborné főigazgató,
* Raposa Helga intézményvezető,
* Révész József intézményvezető,
* Pócza István Zoltán intézményvezető,
* Kiricsi Berill egyesületi elnök,
* Kámán Zoltán felelős szerkesztő,
* Gregorich Szilvia jegyzőkönyvvezető.

**Fekete-Pataki Edit** bizottsági elnök köszönti a megjelenteket. Elmondja, hogy Gelencsér Attila igazoltan távol van. **Fekete-Pataki Edit** bizottsági elnök megállapítja, hogy a bizottság **6 fővel határozatképes.**

**Fekete-Pataki Edit** szavazásra bocsátja a napirendet, amit a bizottság egyhangúlag, **6 igen** szavazattal elfogad.

**N A P I R E N D:**

1. Beszámoló a Kőszeg és Vidéke lap elmúlt évi munkájáról.

Előterjesztő: Pócza Zoltán felelős kiadó és Kámán Zoltán felelős szerkesztő.

1. Beszámoló a Kőszeg Meseváros Óvoda és Bölcsőde 2023/24-es nevelési évéről.

Előterjesztő: Kövesdi Gáborné főigazgató

1. Beszámoló a Kőszegi Szociális Gondozási Központ 2023. évi munkájáról.

Előterjesztő: Raposa Helga intézményvezető

1. A Kőszegi Család és Gyermekvédelmi Központ szakmai programjainak (Idősek Klubja Horvátzsidány és Hajléktalanok nappali melegedője) jóváhagyása.

Előterjesztő: Raposa Helga intézményvezető

1. A Kőszegi Atlétikai Club Sportegyesülettel kötendő feladatátvállalási megállapodás jóváhagyása.

Előterjesztő: Básthy Béla polgármester

6. A házi gyermekorvosi feladatok helyettesítéssel történő ellátásáról szóló megbízási szerződések jóváhagyása.

Előadó a polgármester nevében: dr. Dömötör Ramóna mb. igazgatási osztályvezető

7. A Bursa Hungarica Felsőoktatási Önkormányzati Ösztöndíjpályázathoz való csatlakozás.

Előadó a polgármester nevében: dr. Dömötör Ramóna mb. igazgatási osztályvezető

1. **napirendi pont**

**Beszámoló a Kőszeg és Vidéke lap elmúlt évi munkájáról.**

**Előterjesztő: Pócza Zoltán felelős kiadó és** **Kámán Zoltán felelős szerkesztő.**

**Kámán Zoltán** röviden ismerteti az előterjesztést. Kiemeli, hogy kevés vélemény érkezett szakmai területről, azonban az utca embereitől kapott visszajelzés abban ad megerősítést, hogy az újságot sokan olvassál és igény van rá. Kiemeli és röviden ismerteti a visszajelzések fontosságát, az újság szerkesztésének nehézségeit, a hirdetések és a hirdetők rövid jellemzését, a lapszám terjedelmét, a terjesztésének nehézségeit, valamint a hirdetők irányvonalát.

**Pócza István Zoltán** átveszi a szót. Elmondja, hogy a 2023-as esztendőt óriási infláció jellemezte, ezért januárban csak 16 oldalon jelent meg az újság. Az olvasók visszajelzései alapján indokolt volt a 24 oldal, és ezt folytatták 2024-ben is. De 2023 áprilisában egy nyomdai probléma miatt egy másik típusú papíron jelent meg az újság, amit észrevételek sokasága követett. Többek közt ez is jelzi, hogy az olvasók várják az újságot. A hirdetések növelésével – ami alapvetően egy rendkívül nehéz feladat – volt lehetőség 2023-ban és 2024-ben is a 32 oldalon történő megjelenésre. Az elmúlt évben hosszabb terjedelemben volt elérhető a [www.koszeg.hu](http://www.koszeg.hu) honlapon, és jelent meg 37 oldalon is híranyag. Polgármester Úrral folyamatosan egyeztetések történnek. A 32 oldalas lapszán egyértelműen többe kerül, mint a 24. oldalas.

**Molnár Zoltán** javasolja, hogy a nyomda előtt átnézésre kerüljön az újság, mivel pontatlanságok találhatóak a lapban, melyet röviden ismertet. Javító szándékkal javasolja a visszacsatolás megfontolását.

**Kámán Zoltán** megerősíti, hogy avégső döntés az övé, így övé a felelősség.

**Molnár Zoltán** szerint az újság igényelne egy utolsó rektorálást, melyben az esetleges tévedések korrigálásra kerülnének.

**Csiki István** is kiemeli, talán a Covid előtt még működött a Szerkesztőbizottság. Érdeklődik, hogy van-e még Szerkesztőbizottság, vagy csak szerzők vannak, akik megküldik az anyagot és a szerkesztő Úr felel mindenért? Miként működik ez jelenleg?

**Kámán Zoltán** elmondja a COVID előtti időszakot. Elmondható, hogy azóta a végső döntés az övé, az újságért ő felel. Szívesen és örömmel fogad téma javaslatokat, de teljes egészében ő dönt. Régebben valóban tartottak szerkesztői gyűlést, de azt sem minden hónapban. A bizottság tagjai semmilyen írási kötelezettséggel nem rendelkeztek. Zoltán kiemeli, hogy egy személyében csak neki van a testület részéről megbízása az újság szerkesztésére. Nincs semmilyen külső kontroll az újságnál, melyet fontosnak is tart. Sajnos sok az ígéret az anyagok megküldése tekintetében, de ezek nem minden esetben történnek meg. Ilyen esetekben utolsó pillanatban történik meg az anyag összeállítása.

**Csiki István** érdeklődik, hogy egy-egy cikk esetében kié a döntés?

**Kámán Zoltán** röviden ismerteti a kiadói és a szerkesztői feladatokat.A felelősség vállalás az utolsó pillanatban történt változtatások miatt rá hárul. Kihangsúlyozza, a döntés az övé.

**Csiki István** úgy gondolja, hogy ezt a terhet „több szem többet lát” elven kellene elosztani. Ezt követően rávilágít a terjesztés problémáira, melyet meg kellene mielőbb oldani. Sok visszajelzés érkezett Istvánnak, hogy az utóbbi időben (több hónapig) több körzetben nem kapták meg a háztartások a lapot.

**Pócza István Zoltán** röviden ismerteti a terjesztést és annak problémáit. Kéri, hogy probléma esetén éljenek jelzéssel. Többféle módszert is alkalmaznak, hogy minél több helyre eljusson az újság. Ebben részt vesz a felelős szerkesztő, hozzá futnak be a terjesztési hiányosságokkal kapcsolatos problémák, amelynek a korrekciója – a lehetőségekhez képest – megtörténik. Több mint 300 példány a felelős szerkesztő közreműködésével jut el az olvasókhoz, és köszönet az önkénteseknek, akik lakókörnyezetükben kiviszik az újságot, oda, ahova a terjesztő cég nem jut el. Érkeznek a terjesztés hiányossága miatti reklamációk, amivel a felelős szerkesztő foglalkozik. Alapprobléma, hogy a terjesztői munkát kevesen vállalják. Áttérve az idei esztendőre, a terjesztési hiányoságok miatt több reklamáció volt 2024-ben. A terjesztő cég előrejelzése szerint 2025-ben nagyobb áremelést tervez.

**Csiki István** kihangsúlyozza, hogy van egy szerződés a VISZI-POSZT Kft.-vel, akkor kerüljenek ki a lapok a háztartásokba. Meghirdetni nem lehet, hogy önkéntesek terjesszék a lapot?

**Fekete-Pataki Edit** is megerősíti, hogy valóban vannak problémák a lap szerkesztéssel és a terjesztéssel is egyaránt. Az olvasó azt látja, hogy vagy megkapja a lapot, vagy nem. Lakossági véleményként elmondja, hogy a beltartalommal is vannak problémák. Úgy gondolja, hogy egy Szerkesztőbizottságot kellene létrehozni, ezzel lehetne javítani a szerkesztési hibákat.

Érdeklődik, hogy van-e más terjesztő cég? Történtek felmérések a piacon ez ügyben? Meddig szól a szerződés a VISZI-POSZT Kft.-vel?

**Pócza István Zoltán** elmondja, hogy nincs szerződés. Akkor vállalják el szívesebben a lap terjesztését,amennyiben van mellette reklámújság. Önmagában csak a Kőszeg és Vidékét a VISZI-POSZT Kft. nem terjeszti. Reklámújságok mellett szívesen kiviszik, hiszen csak beleteszik a többi újság közé.

**Fekete-Pataki Edit** elmondja, hogymegoldást kell találni erre a problémára. Meglehetne hirdetni a lapban, hogy várják azon üzletek jelentkezését, ahol megtalálható a Kőszeg és Vidéke. A megjelölt pontokon, üzletekben több példány kihelyezésével pedig tudnák biztosítani a lap elérhetőségét.

**Pócza István Zoltán** elmondja, hogy próbálnak megoldást találni erre a problémára. Azonban kiemeli, hogy ennek költségvetési vonzata is van. Ilyen esetekben Polgármester úrral egyeztetések történnek.

**Fekete-Pataki Edit** felveti az önkéntes terjesztők táborozásának lehetőségét, amelyet a következő lapszámban meglehetne hirdetni. Nem tartja jónak, hogy Zoltánon van minden teher, ezeket a feladatokat le kell osztani, szükségét érzi a segítők bevonásának. A helyettesítésre is kell gondolni a jövőben, hiszen nagy teher hárul Kámán Zoltánra, melyet elismer. A bizottság nevében ezúttal megköszöni eddigi lelkiismeretes munkáját.

Ezt követően röviden átbeszélik a fent említett lehetőség megoldását, konkrét szerkesztési problémákat, a lap terjesztési költségét, valamint a Szerkesztőbizottság fontosságát és feladatát.

Elnökasszony kiemeli, hogy itt a bizottsági üléseken is minden személy más területet képvisel. Nincs mindenben egyetértés, azonban a többség akarata érvényesül. Ezért vannak a jobbító szándékú javaslattételek. A Szerkesztőbizottságra szükség van, melyet röviden indokol.

**Dr. Koczor Gábor Lajos** az elhangzottokra hivatkozva két javaslatot tesz.

1. javaslat a terjesztéssel kapcsolatban: kerüljön meghirdetésre a lapban, hogy keresnek olyan önkénteseket, akik vállalják a lap terjesztését.
2. javaslat: kerüljön felállításra egy Szerkesztőbizottság.

**Fekete-Pataki Edit** szavazásra bocsátja az első javaslatot, hogy kerüljön meghirdetésre a Kőszeg és Vidéke lapban az önkéntes terjesztők toborzása, mit a bizottság egyhangúlag, **6 igen** szavazattal elfogad.

**Fekete-Pataki Edit** szavazásra bocsátja a második javaslatot, a Szerkesztőbizottság felállítását, melyet, a bizottság egyhangúlag, **6 igen** szavazattal elfogad.

Mivel több kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **módosított** **határozati javaslatot,** melyet a bizottság egyhangúlag, **6 igen** szavazattal elfogad.

*A bizottság az alábbi határozatot hozza:*

**54/2024. (IX.12.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a Kőszegi és Vidéke lapról szóló beszámolót fogadja el.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

**55/2024. (IX.12.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a Kőszeg és Vidéke lap terjesztéséhez a felelős szerkesztő hirdetés útján önkéntes terjesztőket toborozzon, valamint javasolja a Szerkesztőbizottság felállítását.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

1. **napirendi pont**

**Beszámoló a Kőszeg Meseváros Óvoda és Bölcsőde 2023/24-es nevelési évéről.**

**Előterjesztő: Kövesdi Gáborné főigazgató**

**Kövesdi Gáborné** röviden ismerteti az előterjesztést. Elmondja, hogy törvényi rendelkezés alapján fenntartó tanévenként legfeljebb egy alkalommal kötelezheti a főigazgatót arra, hogy intézménye tevékenységéről átfogó módon beszámoljon. A nevelőtestület az elkészített beszámolót nevelőtestületi értekezleten elfogadta. A beszámolónak meg kell felelnie egy külső szakértői elvárásnak, formai és tartalmi követelményeknek, kulturális és a szociális szféra összedolgozásával, egy éves elképzelési terv beépülésével. Ezt követően röviden ismerteti a nyári feladatokat, melyet a beszámoló nem tartalmaz. Végezetül megköszöni mindazt a segítséget és együttműködést, melyet az átszervezés során kapott.

**Csiki István** érdeklődik a személyi feltételekkel kapcsolatban, hogy sikerült-e pótolni a hiányzó embereket?

**Kövesdi Gáborné** igennel válaszol. Elmondja, hogy csupán aHorvátzsidányi Tagóvoda tekintetében 1 fő óvodapedagógus állást nem sikerült még betölteniük.

**Fekete-Pataki Edit** észrevétele, mint érintett szülő. Röviden ismerteti a nevelési év idejét, valamint a készség- és képesség foglalkoztatások idejét, mely május 31. napjáig tart. Szülőként azt tapasztalja, hogy a nyár arról szól a gyerekeknek, hogy csak az udvaron játszanak. Tudja, hogy az adott pedagógusokra vannak a gyerekek bízva és nehezen ellenőrizhető, hogy az adott napot mennyire tölti meg tartalommal. Az lenne a kérése, hogy az adott pedagógus /-ok próbálják tartalommal feltölteni a nyarat a gyerekek számára akár egy sétával, vagy közös tevekénységekkel.

**Kövesdi Gáborné** köszöni az észrevételt. Feltételezi, hogy az érintett Tagóvodáról van szó, ahová az elnökasszony gyermeke jár. Ennek így kellene lennie, ahogy elnökasszony elmondta. Rövid tájékoztatást ad a nyári tervről, megtervezett tevékenységekről. Kiemeli, hogy a Tagintézmények között nagy a különbség. Ehhez kapcsolódóan ismerteti, hogy egy 1 csoportos tagintézményekben a nyári működés és szabadságolások biztosítása sokkal nehezebben megoldott, melyet részletez.

Mivel több kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **határozati javaslatot,** melyet a bizottság egyhangúlag, **6 igen** szavazattal elfogad.

*A bizottság az alábbi határozatot hozza:*

**56/2024. (IX.12.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a nemzeti köznevelésről szóló 2011. évi CXC. törvény 85. § (2) bekezdése értelmében a Kőszeg Meseváros Óvoda és Bölcsőde 2023/24-es nevelési évről készített intézményi beszámolóját a melléklet szerinti tartalommal fogadja el.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

1. **napirendi pont**

**Beszámoló a Kőszegi Szociális Gondozási Központ 2023. évi munkájáról.**

**Előterjesztő: Raposa Helga intézményvezető**

**Raposa Helga** szóban annyivalkiegészíti ki az előterjesztést, hogy az átszervezések miatt nem tudta áprilisra elkészíteni a beszámolót. Ezt követően röviden összegzi az eredményeket és fő tevékenységüket.

Az intézmény 2024. július 1-jétől Kőszegi Család- és Gyermekvédelmi Központ elnevezéssel működik tovább a 9730 Kőszeg, Kossuth Lajos utca 3. szám alatti címen. Megköszöni a figyelmet.

Mivel kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **határozati javaslatot,** melyet a bizottság egyhangúlag, **6 igen** szavazattal elfogad.

*A bizottság az alábbi határozatot hozza:*

**57/2024. (IX.12.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a Kőszegi Szociális Gondozási Központ 2023. évi szakmai munkájáról szóló beszámolót fogadja el.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

1. **napirendi pont**

**A Kőszegi Család és Gyermekvédelmi Központ szakmai programjainak (Idősek Klubja Horvátzsidány és Hajléktalanok nappali melegedője) jóváhagyása.**

**Előterjesztő: Raposa Helga intézményvezető**

**Raposa Helga** elmondja, hogy aKőszegi Szociális Gondozási Központ Kőszegi Család - és Gyermekvédelmi Központra történő névváltoztatása, valamint székhelyváltoztatása a Kőszeg, Dózsa Gy. u. 24-ről a Kossuth utca 3. számra érinti az intézmény telephelyeit is: a Hajléktalanok nappali melegedőjét (Kőszeg, Sáncárok utca 36.) és az Idősek Klubját. (Horvátzsidány, Fő utca 6.) A fenti adatváltozások miatt a Kőszegi Család - és Gyermekvédelmi Központ telephelyeinek esetében is szükségessé vált a két szolgáltatás szakmai programjának módosítása. A nappali melegedő vonatkozásában kiemeli, hogy a nappali melegedővel párhuzamosan a hajléktalanok ellátását is tudták biztosítani. Jogszabály előírja, hogy a megmaradt nappali melegedőben biztosítani kell heti 5 napban, napi 8 órában ezt az ellátást, melyet munkanapokon 8.00-16.00 óráig biztosítanak. A következő lépés a nappali melegedőnek a tovább gondolása lesz, mivel nagyon lecsökkent a melegedő szolgáltatásának igénybevétele. A jelenlegi helyzetet röviden ismerteti. Végezetül elmondja, hogy a dokumentumokat az alapító okiratban foglaltak szerint kerültek módosításra, ezért kéri a napirendi pont elfogadását.

Mivel kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **I.** **határozati javaslatot,** melyet a bizottság egyhangúlag, **6 igen** szavazattal elfogad.

*A bizottság az alábbi határozatot hozza:*

**58/2024. (IX.12.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testülete Kulturális, Oktatási, Szociális, Egészségügyi és Sport Bizottsága 2024. szeptember 13. napjától a Kőszegi Család - és Gyermekvédelmi Központ Idősek Klubja (Horvátzsidány, Fő u. 6.) szakmai programját a melléklet szerinti tartalommal elfogadja.

**Felelős**: Raposa Helga intézményvezető

**Határidő:** azonnal

**Fekete-Pataki Edit** szavazásra bocsátja az előterjesztésben szereplő **II.** **határozati javaslatot,** melyet a bizottság egyhangúlag, **6 igen** szavazattal elfogad.

*A bizottság az alábbi határozatot hozza:*

**59/2024. (IX.12.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testülete Kulturális, Oktatási, Szociális, Egészségügyi és Sport Bizottsága 2024. szeptember 13. napjától a Kőszegi Család - és Gyermekvédelmi Központ Hajléktalanok nappali melegedője (Kőszeg, Sáncárok utca 36.) szakmai programját a melléklet szerinti tartalommal elfogadja.

**Felelős**: Raposa Helga intézményvezető

**Határidő:** azonnal

1. **napirendi pont**

**A Kőszegi Atlétikai Club Sportegyesülettel kötendő feladatátvállalási megállapodás jóváhagyása.**

**Előterjesztő: Básthy Béla polgármester**

**Básthy Béla polgármester úr nevében Dr. Nagy Edina** röviden ismerteti az előterjesztést.Elmondja, hogy aSportegyesület képviselője azzal a kéréssel fordult Kőszeg Város Önkormányzatához, hogy a Sportegyesületet a kiemelt civil szervezetek közé felvenni szíveskedjék, illetve a jövőben a lehetőségeikhez mérten, támogatásával segítse a Sportegyesület működését. Az Önkormányzat a 46/2015.(III.26.) számú képviselő-testületi határozatával fogadta el az önkormányzati támogatások eljárási rendjéről szóló szabályzatát (a továbbiakban: Civil Szabályzat). A Civil Szabályzat értelmében az Önkormányzat pénzügyi támogatást az önkormányzati kiemelt civil alapból és a polgármesteri keretből biztosíthat. A kiemelt civil alapból azok az éves költségvetési rendeletben külön nevesített civil szerveződések (egyesületek, alapítványok stb.) részesülhetnek, melyek kötelező vagy önként vállalt önkormányzati feladatot az önkormányzattal kötött feladatátvállalási megállapodás alapján végeznek, továbbá amelyek tevékenységük kiemelkedő mivolta miatt az önkormányzattal létrejött együttműködési megállapodással rendelkeznek.

Mivel kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **határozati javaslatot,** melyet a bizottság egyhangúlag, **6 igen** szavazattal elfogad.

*A bizottság az alábbi határozatot hozza:*

**60/2024. (IX.12.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a Kőszeg Város Önkormányzata és a Kőszegi Atlétikai Club Sportegyesület (9730 Kőszeg, Rákóczi Ferenc utca 78. II/10 a., adószám: 19378220-1-18, nyilvántartási szám: 18-02-0200997, képviseli: Kiricsi Berill elnök) között kötendő Feladatátvállalási megállapodást a mellékletben szereplő tartalommal hagyja jóvá, és hatalmazza fel a polgármestert a megállapodás aláírására.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

1. **napirendi pont**

**A házi gyermekorvosi feladatok helyettesítéssel történő ellátásáról szóló megbízási szerződések jóváhagyása.**

**Előadó a polgármester nevében: dr. Dömötör Ramóna mb. igazgatási osztályvezető**

**Dr. Dömötör Ramóna** elmondja, hogy a gyermekorvosi alapellátással összefüggő feladatokat az 1. és 2. számú gyermekorvosi körzetben 2024. szeptember 30-ig Dr. Masát Péter, a Gardamed Bt. (Dr. Garda Károly), valamint a Baby Help Bt. (Dr. Szalados Katalin) látják el. Folyamatos egyeztetések alapján 2024. október 1-től határozatlan időtartamra tudjuk megkötni az új szerződéseket Dr. Masát Péterrel és a Gardamed Bt.-vel. 2024. október 1-től mindkét körzetet hétfő, szerda és pénteki napokon Dr. Masát Péter, kedden és csütörtökön pedig Dr. Garda Károly látja el körzetenként napi 1,5 óra/körzet, heti összesen 7,5 óra/körzet rendelési időben és összesen heti 2 óra/körzet tanácsadással, melyet röviden ismertet. Kiemeli, hogy a gyermekorvosok akadályoztatásuk esetén továbbra is vállalják egymás helyettesítését. Ezen változtatások mellett folyamatosan keresik a végső megoldást. Megköszöni a figyelmet.

**Fekete-Pataki Edit** érdeklődik, hogy mennyire működik az orvosi rendszer és a KRÉTArendszer?

**Dr. Dömötör Ramóna** elmondja, hogy a Kréta rendszerről az óvoda vonatkozásában már van ismeretségük, azonban a gyermekorvosi rendszerrel összekapcsolva még nincs.

**Dr. Koczor Gábor Lajos** hozzáfűzi, hogy a rendszer egyelőre továbbra is papíralapon működik. Azonban elektronikusan még nem működik. A szoftver még nem támogatja a rendszert. Ígéretek vannak, hogy talán a jövő hónapban elérhetővé válik, de ebben még kételkedik. Olyan információval rendelkezik, hogy az EESZT rendszerből még nem sikerült a dokumentumokat átemelni a Kréta rendszerébe.

**Fekete-Pataki Edit** érdeklődik, hogy a papíralapú igazolást akkor még elfogadják?

**Dr. Koczor Gábor Lajos** szerinte igen.Nem minden betegség esetén kell orvoshoz fordulni és nem minden esetben az orvos a felelős azért, hogy a gyermek iskolába menjen vagy sem. Egy egyszerű megfázás esetében amikor 3 napot otthon van a gyermek, azt a szülő is igazolhatná. Ilyen esetekben feleslegesnek tartja, hogy a gyermekorvost legalább kétszer terhelje, először, amikor elmegy az orvoshoz kivizsgálásra, másodszor meg várakozik a meggyógyult gyermek az igazolásokért. Ezt szerették volna orvosolni, mely egyelőre még várat magára.

**Molnár Zoltán** hozzáfűzi, hogyrenden van, hogy leigazolja a szülő azt a 3 napot, de attól a munkából még az adott szülő kiesik.Kisebb gyerekek esetében a szülőnek szüksége van a táppénzes papírjára, hiszen nem tudja otthon tartani egyedül a megfázott gyermekét.

**Keszei Balázs** elmondja, hogy a tanárok óradíja idén 4.000 Ft-ra emelkedett. Hozzáfűzi, hogy a Krétán keresztül egy igazolás sem érkezett még hozzájuk.

**Fekete-Pataki Edit** érdeklődik, hogy vannak-e visszajelzések a szülőktől a gyermekorvosok tekintetében.

**Dr. Dömötör Ramóna** nemmel válaszol.

**Fekete-Pataki Edit** kérése, amennyiben bármilyen változás van,az kerüljön mihamarabb fel az elektronikus felületekre, egy rendelés elmaradás, vagy egy helyettesítés.

**Dr. Dömötör Ramóna** sejti, hogy melyik esetre gondolt az elnökasszony. Megerősíti, hogy fent vannak – és akkor is fent voltak – a változások a honlapon, melyeket röviden ismertet.

Mivel több kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **I.** **határozati javaslatot,** melyet a bizottság egyhangúlag, **6 igen** szavazattal elfogad.

*A bizottság az alábbi határozatot hozza:*

**61/2024. (IX.12.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a Kőszeg Város Önkormányzata, valamint Dr. Masát Péter között kötendő, a házi gyermekorvosi feladatok helyettesítéssel történő ellátásáról szóló szerződést a melléklet szerinti tartalommal hagyja jóvá és hatalmazza fel a polgármestert a szerződés aláírására.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

**Fekete-Pataki Edit** szavazásra bocsátja az előterjesztésben szereplő **II.** **határozati javaslatot,** melyet a bizottság egyhangúlag, **6 igen** szavazattal elfogad.

*A bizottság az alábbi határozatot hozza:*

**62/2024. (IX.12.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, a Kőszeg Város Önkormányzata, valamint a Gardamed Bt. között kötendő, a házi gyermekorvosi feladatok helyettesítéséről szóló megbízási szerződést a melléklet szerinti tartalommal hagyja jóvá és hatalmazza fel a polgármestert a szerződés aláírására.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

1. **napirendi pont**

**A Bursa Hungarica Felsőoktatási Önkormányzati Ösztöndíjpályázathoz való csatlakozás.**

**Előadó a polgármester nevében: dr. Dömötör Ramóna mb. igazgatási osztályvezető**

**Dr. Dömötör Ramóna** rövidenismerteti az előterjesztést. Elmondja, hogy a Bursa Hungarica Felsőoktatási Önkormányzati Ösztöndíjpályázatról szóló szabályzat 1. §-a alapján az önkormányzat az ösztöndíjpályázathoz történő csatlakozásról évente dönt. A csatlakozás feltétele a Kulturális és Innovációs Minisztérium által meghatározott Általános Szerződési Feltételek elfogadása, mely a csatlakozási nyilatkozat polgármester általi aláírásával történik meg, ezért szükséges, hogy a pályázathoz való csatlakozás esetén a képviselő-testület felhatalmazza a polgármestert a csatlakozási nyilatkozat aláírására. Kéri a napirendi pont elfogadását.

Mivel több kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **határozati javaslatot,** melyet a bizottság egyhangúlag, **6 igen** szavazattal elfogad.

*A bizottság az alábbi határozatot hozza:*

**63/2024. (IX.12.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy csatlakozzon a Bursa Hungarica Felsőoktatási Önkormányzati Ösztöndíjpályázat 2025. évi fordulójához, és hatalmazza fel a polgármestert a csatlakozási nyilatkozat aláírására.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

Egyebek keretében **Fekete-Pataki Edit** megköszöni a bizottsági tagok részére a mostani ciklusban végzett munkájukat.

Mivel több hozzászólás, kérdés, vélemény nem érkezik, **Fekete-Pataki Edit** megköszöni a figyelmet és az ülést 11.00 órakor berekeszti.

Kelt, mint az első oldalon.

Fekete-Pataki Edit

bizottsági elnök bizottsági tag